CELEX: 32021R0166
Language: lt
Date: 2021-02-10 00:00:00
Title: Komisijos įgyvendinimo reglamentas (ES) 2021/166 2021 m. vasario 10 d. kuriuo dėl bitininkystės sektoriui skirtų nacionalinių programų pratęsimo iš dalies keičiamas Įgyvendinimo reglamentas (ES) 2015/1368

2021 2 11   
               
               
                  LT
               
               
                  Europos Sąjungos oficialusis leidinys
               
               
                  L 48/1
               
            
         KOMISIJOS ĮGYVENDINIMO REGLAMENTAS (ES) 2021/166
         2021 m. vasario 10 d.
         kuriuo dėl bitininkystės sektoriui skirtų nacionalinių programų pratęsimo iš dalies keičiamas Įgyvendinimo reglamentas (ES) 2015/1368
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 57 straipsnio pirmos pastraipos c punktą ir 223 straipsnio 3 dalies pirmos pastraipos c punktą,
         kadangi:
         
                     (1)
                  
                  
                     Komisijos įgyvendinimo reglamentu (ES) 2015/1368 (2) nustatytos pranešimo apie nacionalines bitininkystės programas, jų tvirtinimo ir keitimo taisyklės;
                  
               
                     (2)
                  
                  
                     pagal Europos Parlamento ir Tarybos reglamentą (ES) 2020/2220 (3) programos, parengtos laikotarpiui nuo 2019 m. rugpjūčio 1 d. iki 2022 m. liepos 31 d., turi būti pratęstos iki 2022 m. gruodžio 31 d.;
                  
               
                     (3)
                  
                  
                     Tarybos reglamente (ES, Euratomas) 2020/2093 (4) nustatyta Europos žemės ūkio garantijų fondui taikoma (toliau – EŽŪGF) metinė viršutinė riba. Neviršijant tos viršutinės ribos, iš to fondo nuo 2021 m. bus finansuojamas Sąjungos įnašas į bitininkystės programas. Dėl EŽŪGF į daugiametėje finansinėje programoje nustatytą bendrą sumą įtrauktas bitininkystės programoms skirtas padidinimas iki 60 mln. EUR per metus;
                  
               
                     (4)
                  
                  
                     valstybės narės turėtų pakeisti savo nacionalines programas, kad būtų atsižvelgta į terminų pratęsimą ir bitininkystės sektoriaus biudžeto padidinimą. Jos turėtų iki 2021 m. kovo 15 d. pranešti Komisijai apie pakeistas programas, kurias reikia patvirtinti;
                  
               
                     (5)
                  
                  
                     siekiant užtikrinti mokėjimų tęstinumą, išmokos, susijusios su priemonėmis, įgyvendintomis nuo 2022 m. rugpjūčio 1 d. iki 2022 m. gruodžio 31 d., paramos gavėjams turėtų būti mokamos nuo 2022 m. spalio 16 d. iki 2023 m. spalio 15 d.;
                  
               
                     (6)
                  
                  
                     todėl Įgyvendinimo reglamentas (ES) 2015/1368 turėtų būti atitinkamai iš dalies pakeistas;
                  
               
                     (7)
                  
                  
                     šiame reglamente numatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamentas (ES) 2015/1368 iš dalies keičiamas taip:
            
                        (1)
                     
                     
                        3 straipsnis papildomas antra pastraipa:
                        „Valstybės narės iki 2021 m. kovo 15 d. praneša Komisijai apie savo nacionalinių programų pakeitimus pagal Reglamento (ES) Nr. 1308/2013 55 straipsnio 1 dalies antrą pastraipą. Šiuo pakeitimu atsižvelgiama į nuo 2021 m. padidintą Sąjungos įnašą.“;
                     
                  
                        (2)
                     
                     
                        5 straipsnio 1 dalis papildoma antra pastraipa:
                        „Komisija pagal Reglamento (ES) Nr. 1308/2013 57 straipsnio pirmos pastraipos c punktą iki 2021 m. birželio 15 d. patvirtina bitininkystės programų pakeitimus pagal 3 straipsnio antrą pastraipą.“;
                     
                  
                        (3)
                     
                     
                        7 straipsnis papildomas trečia pastraipa:
                        „Nukrypstant nuo antros pastraipos, išmokos, susijusios su priemonėmis, įgyvendintomis nuo 2022 m. rugpjūčio 1 d. iki 2022 m. gruodžio 31 d., mokamos nuo 2022 m. spalio 16 d. iki 2023 m. spalio 15 d.“
                     
                  
         
            2 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2015 m. rugpjūčio 6 d. Komisijos įgyvendinimo reglamentas (ES) 2015/1368, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl pagalbos bitininkystės sektoriuje taikymo taisyklės (OL L 211, 2015 8 8, p. 9).
         
            (3)  2020 m. gruodžio 23 d. Europos Parlamento ir Tarybos reglamentas (ES) 2020/2220, kuriuo nustatomos tam tikros pereinamojo laikotarpio nuostatos dėl 2021 m. ir 2022 m. paramos iš Europos žemės ūkio fondo kaimo plėtrai (EŽŪFKP) ir Europos žemės ūkio garantijų fondo (EŽŪGF), ir iš dalies keičiami reglamentai (ES) Nr. 1305/2013, (ES) Nr. 1306/2013 ir (ES) Nr. 1307/2013, kiek tai susiję su 2021 m. ir 2022 m. ištekliais ir taikymu, ir Reglamentas (ES) Nr. 1308/2013, kiek tai susiję su 2021 m. ir 2022 m. ištekliais ir tokios paramos skirstymu (OL L 437, 2020 12 28, p. 1).
         
            (4)  2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433I, 2020 12 22, p. 11).